
KRETINGOS RAJONO SAVIVALDYBĖS TARYBA

KULTŪROS, SPORTO IR JAUNIMO REIKALŲ KOMITETO POSĖDŽIO PROTOKOLAS

2026 m. rugpjūčio 25 d. Nr. T16-46

Posėdis įvyko 2026-08-24  15.00 – 16.40 val.
Posėdžio pirmininkas – Kultūros, sporto ir jaunimo reikalų komiteto pirmininko pavaduotojas Vilius Adomaitis.
Posėdžio sekretorė – Kretingos rajono savivaldybės (toliau – Savivaldybės) Bendrojo skyriaus vyr. specialistė Reda Pilelienė. 
Dalyvauja Kultūros, sporto ir jaunimo reikalų komiteto pirmininkas Mindaugas Černeckis (dalyvavo nuotoliniu būdu), komiteto nariai: Dalia Bieliauskienė (dalyvavo nuotoliniu būdu), Egidijus Gedvilas, Jolanta Gedvilaitė (dalyvavo nuotoliniu būdu), Vaidas Kuprelis (dalyvavo nuotoliniu būdu), Vytautas Ročys.
Dalyvauja kviestieji asmenys: 
Vaida Jakumienė – Savivaldybės vicemerė.
Antanas Kalnius – Savivaldybės meras.
Viktorija Karčiauskienė – Tarybos posėdžių sekretorė.
Lukrecija Lengvinė – Strateginio planavimo ir investicijų skyriaus vedėja.
Giedrius Petreikis – Tarybos narys.
Vilma Preibienė – Savivaldybės administracijos direktorė.
Alma Rumbutienė – Ekonomikos ir biudžeto skyriaus vedėja.
Ieva Venckutė – Strateginio planavimo ir investicijų skyriaus specialistė.
Viktoras Andrejevas – VšĮ „Kūlupėnų jaunimas“ vadovas.
Vytautas Tamašauskas – Kretingos sporto centro direktorius.

Kultūros, sporto ir jaunimo reikalų komiteto (toliau – Komitetas) posėdžiui pirmininkavo komiteto pirmininko pavaduotojas Vilius Adomaitis, kuris ir paskelbė posėdžio pradžią.
1. SVARSTYTA. Dėl Kultūros, sporto ir jaunimo reikalų komiteto posėdžio darbotvarkės patvirtinimo. Pranešėjas – Vilius Adomaitis.
Komitetui pirmininkaujantis Vilius Adomaitis paklausė, ar yra pasiūlymų dėl darbotvarkės. 
Komiteto pirmininkas Mindaugas Černeckis pasiūlė po darbotvarkėje numatytų klausimų apsvarstyti jo iškeltą idėją ir įvertinti galimybes ją įgyvendinti. 
Prieštaravimų dėl to nebuvo pareikšta. Daugiau pasiūlymų dėl darbotvarkės negauta.
NUTARTA. Darbotvarkei pritarta.
Komitetui pirmininkaujantis Vilius Adomaitis paklausė, ar bus nusišalinimų nuo svarstomų klausimų, ir patikino, kad pats nusišalina nuo septintojo darbotvarkės klausimo „Dėl Kretingos rajono savivaldybės tarybos 2026 m. sausio 29 d. sprendimo Nr. T2-2 „Dėl Kretingos rajono savivaldybės 2026–2028 metų biudžeto patvirtinimo“ pakeitimo“ (spr. prj. T1-236). Motyvas – sutuoktinė yra sprendimo projekto rengėja.
Iš posėdžių salės išėjo komiteto posėdžiui pirmininkaujantis Vilius Adomaitis.
Komiteto pirmininkas Mindaugas Černeckis (posėdyje dalyvavęs nuotoliniu būdu) pakvietė komiteto narius balsuoti dėl pareikšto nusišalinimo.
NUTARTA. Balsų dauguma nusišalinimui nepritarta.
Toliau posėdžiui pirmininkavo komiteto pirmininko pavaduotojas Vilius Adomaitis ir pasiūlė prieš pradedant svarstyti darbotvarkės klausimus suteikti žodį Kretingos sporto centro direktoriui Vytautui Tamašauskui ir gerbiamam Viktorui (Viktoras Andrejevas – VšĮ „Kūlupėnų jaunimas“ vadovas), kuris pristatytų jaunimo problemas kaimiškosiose seniūnijose, pateiktų savo įžvalgas, informaciją ir pasiūlymus dėl galimų sprendimų.
Prieštaravimų nepateikta.
Komitetui pirmininkaujantis Vilius Adomaitis pristatė Kretingos motobolo bazės esamą situaciją ir planuojamą jos pertvarkymą.
Žodis suteiktas Kretingos sporto centro vadovui Vytautui Tamašauskui, kuris paaiškino, kad planuojama nugriauti tik motobolo bazės administracinį pastatą, išsaugant aikštę ir tribūnas. Naujame pastate būtų įrengtos abiem klubams reikalingos administracinės, techninės ir sandėliavimo patalpos. V. Tamašauskas pabrėžė, kad infrastruktūra turėtų būti įveiklinta ne tik motobolo, bet ir kitoms sporto bei visuomeninėms veikloms – vairavimo mokymams, kartingams, įvairioms varžyboms ir paslaugoms, taip siekiant sumažinti objekto išlaikymo naštą Savivaldybei.
Informacija išklausyta.
Vyko diskusija. Diskusijoje dalyvavo komitetui pirmininkaujantis Vilius Adomaitis, Kretingos sporto centro vadovas Vytautas Tamašauskas, meras Antanas Kalnius, komiteto pirmininkas Mindaugas Černeckis, komiteto nariai Vytautas Ročys, Jolanta Gedvilaitė ir Vaidas Kuprelis.
Diskusijoje aptartos vienodos sąlygos abiem motobolo klubams, Sporto centro, kaip tarpininko, vaidmuo bei motobolo bazės ateities vizija. Pabrėžta būtinybė racionaliai planuoti investicijas ir įveiklinti infrastruktūrą ne tik motobolui, bet ir kitoms veikloms. Taip pat pasiūlyta abiem klubams taikyti 100 proc. nuolaidą už naudojimąsi aikštynu.
Toliau posėdyje žodis suteiktas VšĮ „Kūlupėnų jaunimas“ vadovui Viktorui Andrejevui.
Viktoras Andrejevas pristatė Kūlupėnų jaunimo poreikius, įgyvendintas iniciatyvas ir planuojamą jaunimo erdvę. Informavo, kad pagrindinė tikslinė grupė – 10–16 metų jaunimas, o potencialiai erdve galėtų naudotis iki 150 jaunuolių. Jaunimas pageidauja dažnesnių diskotekų, apsauginio tinklo prie krepšinio aikštelės, geriamojo vandens fontanėlio ir atskiros saugios erdvės, kurioje galėtų vykti edukacinės, kultūrinės bei laisvalaikio veiklos. Pažymėta, kad šiuo metu jaunimas renkasi ne visada saugiose vietose, todėl atskira erdvė sudarytų sąlygas saugesniam ir prasmingesniam laisvalaikiui. Prie erdvės priežiūros galėtų prisidėti apie 10 suaugusiųjų savanorių, o VšĮ „Kūlupėnų jaunimas“ būtų pasirengusi prisiimti atsakomybę už patalpų naudojimą ir priežiūrą.
Vyko diskusija. Diskusijoje dalyvavo komitetui pirmininkaujantis Vilius Adomaitis, meras Antanas Kalnius, komiteto pirmininkas Mindaugas Černeckis, administracijos direktorė Vilma Preibienė, vicemerė Vaida Jakumienė, komiteto nariai Dalia Bieliauskienė ir Vytautas Ročys.
Diskusijoje pabrėžta, kad prieš priimant sprendimą dėl atskiro pastato ar patalpų būtina aiškiai įvertinti planuojamas veiklas, jų dažnumą, atsakomybes ir saugumo užtikrinimą. Taip pat pasiūlyta pirmiausia išanalizuoti Kūlupėnuose esančias savivaldybei priklausančias patalpas – seniūnijos, kultūros centro, mokyklos ir kitų įstaigų – bei įvertinti galimybę jaunimo erdvei pritaikyti vieną iš jų. Akcentuotas Kūlupėnų jaunimo aktyvumas. Pažymėta, kad vykdant mobilaus darbo su jaunimu veiklą Kūlupėnų jaunimas pagal aktyvumą ir dalyvavimą buvo vienas iš lyderių rajone. Paraginta VšĮ „Kūlupėnų jaunimas“ pateikti konkrečius jaunimo poreikius ir pasiūlymus dėl veiklų bei infrastruktūros, kad juos būtų galima įvertinti ir, esant galimybei, įtraukti į planuojamus darbus bei finansavimo priemones.
2. SVARSTYTA. . Dėl Kretingos rajono savivaldybės tarybos 2025 m. gruodžio 18 d. sprendimo Nr. T2-363 „Dėl Kretingos rajono sporto centro teikiamų paslaugų kainų nustatymo“ pakeitimo (spr. prj. T1-240). Pranešėja – Dovilė Višinskienė.
Svarstomu klausimu kalbėjo  vicemerė Vaida Jakumienė, meras Antanas Kalnius, komiteto nariai Vytautas Ročys ir Jolanta Gedvilaitė.
Pasiūlymų balsavimui nepateikta.
NUTARTA. Vienbalsiai sprendimo projektui pritarta.
3. SVARSTYTA. Dėl nepriklausomo veiklos audito atlikimo vertinant 2026 m. žiemos priežiūros darbų Kretingos mieste organizavimą, vykdymą ir kontrolę (spr. prj. T1-217). Pranešėjas – Giedrius Petreikis.
Svarstomu klausimu kalbėjo pranešėjas – tarybos narys Giedrius Petreikis. 
Komiteto narys Egidijus Gedvilas išsakė skirtingą nuomonę dėl audito poreikio ir patikino, kad sprendimo projektui nepritars.
NUTARTA. Pritarta balsuoti laisvai, sprendimą priimant tarybos posėdyje.
4. SVARSTYTA. Dėl sutikimo pagerinti ar pertvarkyti ilgalaikį materialųjį turtą, esantį Minijos g. 26, Baublių k., Kretingos r. (spr. prj. T1-225). Pranešėja – Simona Baublienė.
NUTARTA. Vienbalsiai sprendimo projektui pritarta.
5. SVARSTYTA. Dėl Kretingos rajono gyventojo kortelės išdavimo ir naudojimo tvarkos aprašo tvirtinimo (spr. prj. T1-230). Pranešėja – Ieva Venckutė.
Svarstomu klausimu kalbėjo Strateginio planavimo ir investicijų skyriaus specialistė Ieva, Jolanta, Vilius, Strateginio planavimo ir investicijų skyriaus vedėja Lukrecija Lengvinė 
NUTARTA. Vienbalsiai sprendimo projektui pritarta.
6. SVARSTYTA. Dėl Kretingos rajono savivaldybės ilgalaikio materialiojo turto perdavimo valdyti, naudoti ir disponuoti juo patikėjimo teise Kretingos muziejui (spr. prj. T1-233). Pranešėja – Simona Baublienė.
NUTARTA. Vienbalsiai sprendimo projektui pritarta.
7. SVARSTYTA. Dėl Kretingos rajono savivaldybės 2021–2030 m. strateginio plėtros plano tarpinės ataskaitos tvirtinimo (spr. prj. T1-235). Pranešėja – Lukrecija Lengvinė.
NUTARTA. Vienbalsiai sprendimo projektui pritarta.
8. SVARSTYTA. Dėl Kretingos rajono savivaldybės tarybos 2026 m. sausio 29 d. sprendimo Nr. T2-2 „Dėl Kretingos rajono savivaldybės 2026–2028 metų biudžeto patvirtinimo“ pakeitimo (spr. prj. T1-236). Pranešėja – Alma Rumbutienė.
NUTARTA. Vienbalsiai sprendimo projektui pritarta.
[bookmark: _Hlk238136193]9. SVARSTYTA. Dėl projekto „Vydmantų stadiono pritaikymas visuomenės poreikiams“ įgyvendinimo (spr. prj. T1-239). Pranešėja – L. Lengvinė.
Kalbėjo Strateginio planavimo ir investicijų skyriaus vedėja Lukrecija Lengvinė, meras Antanas Kalnius, komitetui pirmininkaujantis Vilius Adomaitis.
NUTARTA. Vienbalsiai sprendimo projektui pritarta.
10. SVARSTYTA. Dėl Kretingos rajono savivaldybės tarybos 2026 m. sausio 29 d. sprendimo Nr. T2-1 „Dėl Kretingos rajono savivaldybės 2026–2028 metų strateginio veiklos plano tvirtinimo“ pakeitimo (spr. prj. T1-241). Pranešėja – L. Lengvinė.
NUTARTA. Vienbalsiai sprendimo projektui pritarta.
11. Kiti klausimai.
Komiteto pirmininkas Mindaugas Černeckis pristatė siūlymą Kretingoje įrengti lauko jėgos treniruoklių aikštelę, siekiant didinti gyventojų fizinį aktyvumą ir sudaryti galimybę nemokamai sportuoti lauke. Pasiūlyta pradėti nuo kelių kokybiškų treniruoklių, o ateityje aikštelę plėsti.
Informacija pateikta skaidrėse ir išklausyta.
Vyko diskusija. Joje dalyvavo komiteto pirmininkas Mindaugas Černeckis, posėdžiui pirmininkaujantis Vilius Adomaitis ir komiteto narė Jolanta Gedvilaitė.
Diskusijos metu pritarta idėjai, pabrėžiant tinkamos vietos parinkimo, galimybės aikštelę ateityje plėsti ir tinkamos jos priežiūros užtikrinimo svarbą. Taip pat iškelta galimybė ateityje tokias aikšteles įrengti ir seniūnijose, kuriose nėra sporto klubų. Nutarta idėją toliau svarstyti, įvertinant tinkamiausias vietas aikštelėms įrengti ir galimus finansavimo šaltinius.
Daugiau pasisakymų nebuvo, klausimų nepateikta.
Posėdžiui pirmininkaujantis Vilius Adomaitis padėkojo už bendrą darbą ir paskelbė posėdį baigtą.
Posėdis baigtas 16.40 val.

Kultūros, sporto ir jaunimo reikalų komitete pateikti pastebėjimai, pasiūlymai.

1. Komiteto posėdyje dalyvavo VšĮ „Kūlupėnų jaunimas“ vadovas Viktoras Andrejevas, kuris pristatė Kūlupėnų jaunimo poreikius, įgyvendintas iniciatyvas ir planuojamą jaunimo erdvę. Po diskusijos VšĮ „Kūlupėnų jaunimas“ paraginta pateikti konkrečius jaunimo poreikius ir pasiūlymus dėl planuojamų veiklų bei reikalingos infrastruktūros, kad jie būtų įvertinti ir, esant galimybei, įtraukti į planuojamus darbus bei finansavimo priemones.
2. Posėdžio pabaigoje komiteto pirmininkas Mindaugas Černeckis pristatė siūlymą Kretingoje įrengti lauko jėgos treniruoklių aikštelę, siekiant didinti gyventojų fizinį aktyvumą ir sudaryti galimybę nemokamai sportuoti lauke. Diskusijos metu pritarta idėjai, pabrėžiant tinkamos vietos parinkimo, galimybės aikštelę ateityje plėsti ir tinkamos jos priežiūros užtikrinimo svarbą. Taip pat iškelta galimybė ateityje tokias aikšteles įrengti ir seniūnijose, kuriose nėra sporto klubų. Nutarta idėją toliau svarstyti, įvertinant tinkamiausias vietas aikštelėms įrengti ir galimus finansavimo šaltinius.

Kultūros, sporto ir jaunimo reikalų 
komiteto pirmininko pavaduotojas 			Vilius Adomaitis.

Komiteto pirmininkas 
(komiteto pirmininko pavaduotojui Viliui Adomaičiui 
pareiškus nusišalinimą nuo svarstomo klausimo)		Mindaugas Černeckis 


Posėdžio sekretorė				Reda Pilelienė

